Tre tasketyverier kort efter hinanden i Aalborg får nu Nordjyllands Politi til at advare imod en gruppe tasketyve. Tasketyvene slog først til i SuperBest ved Kennedy Arkaden lidt over middag. Bagefter gik det ud over en kunde hos Netto ved Vestre Alle. Herefter gik turen til Salling. På overvågningsbilleder kan politiet se, at tasketyvene er en gruppe på fem personer. Det drejer sig om to kvinder og tre mænd. - De spreder sig rundt i butikken, imens de holder udkig for sig selv og for hinanden, siger vagthavende Bruno Brix fra Nordjyllands Politi. - Så stjæler de en taske og afleverer den videre til en af de andre, som så afleverer den videre igen. Det går lynende stærkt, fremhæver vagtchefen. De fem personer er imellem 20-30 år. Politiet opfordrer folk til at holde øje med mistænkelige personer, der kan være tasketyvene. Nordjyllands Politi vil gerne høre fra folk, hvis nogen ser tasketyvene. Politiet kan kontaktes på 1-1-4.

Opsummering:
Mange tasketyverier i Aalborg i løbet af onsdagen får politiet til at advare imod tyvene.